Document ID: 32000R2549

32000R2549
L 292/5
SLUŽBENI LIST EUROPSKE UNIJE
17.11.2000.
UREDBA VIJEĆA (EZ) br. 2549/2000
od 17. studenoga 2000.
o utvrđivanju dodatnih tehničkih mjera za obnavljanje stoka bakalara u Irskom moru (područje ICES-a VII.a)
VIJEĆE EUROPSKE ZAJEDNICE,
uzimajući u obzir Ugovor o osnivanju Europske zajednice, a posebno njegov članak 37.,
uzimajući u obzir prijedlog Komisije (1),
uzimajući u obzir mišljenje Europskog parlamenta (2),
budući da:
(1)
Stok odraslog bakalara u Irskom moru trenutačno je iscrpljen, a Uredbom Komisije (EZ) br. 304/2000 od 9. veljače 2000. o utvrđivanju mjera za obnavljanje stoka bakalara u Irskom moru (područje ICES-a VII.a) (3) predviđaju se hitne i privremene tehničke mjere ribolova u Irskom moru.
(2)
Potrebna je bolja zaštita nedoraslog bakalara u Irskom moru kako bi veći broj nedoraslih primjeraka preživjelo i odraslo.
(3)
U Irskom su moru potrebne dodatne tehničke mjere namijenjene osiguranju opstanka nedoraslog bakalara.
(4)
Također, uvjeti definirani u bilješci 6. Priloga I. Uredbi Vijeća (EZ) br. 850/98 od 30. ožujka 1998. o očuvanju ribolovnih resursa putem tehničkih mjera za zaštitu nedoraslih morskih organizama (4) trenutačno dozvoljavaju, tijekom 2000., blaže uvjete postotka prilova za različite ribolovne alate, kako unutar tako i u susjednim vodama Irskog mora (područje ICES-a VII.a). Primjena ovih uvjeta tijekom 2000. nije poželjna. Stoga se gore navedena bilješka 6. ne smije primjenjivati za Irsko more,
DONIJELO JE OVU UREDBU:
Članak 1.
Ovom Uredbom utvrđuju se tehničke mjere pored onih koje su definirane Uredbom (EZ) br. 850/98, koje se primjenjuju isključivo na Irsko more (područje ICES-a VII.a kako je definirano Uredbom Vijeća (EEZ) br. 3880/91 od 17. prosinca 1991. o podnošenju statističkih podataka o nominalnom ulovu država članica koje ribare u sjeveroistočnom Atlantiku) (5).
Članak 2.
Prilikom ribolova u Irskom moru zabranjeno je koristiti:
1.
svaku pridnenu povlačnu mrežu (koću) osim povlačnih mreža s gredom s vrećom i/ili produžetkom koji je u cijelosti ili djelomično izrađen od materijala višenitnog mrežnog utega;
2.
svaku pridnenu povlačnu mrežu osim povlačnih mreža s gredom s vrećom i/ili produžetkom čija debljina konca premašuje 6 mm;
3.
svaku pridnenu povlačnu mrežu osim povlačnih mreža s gredom s vrećom i/ili produžetkom čija je veličina oka mrežnog utega u rasponu od 70 do 79 mm ili čija veličina oka je u rasponu od 80 do 89 mm, a imaju više od 120 mrežnih oka u svakom opsegu spomenute vreće (sake) osim spojnica i rubova;
4.
svaku pridnenu povlačnu mrežu koja se sastoji od pojedinačnih četverokutnih mrežnih oka čije stranice oka nisu približno jednake duljine;
5.
svaku pridnenu povlačnu mrežu osim povlačnih mreža s gredom čija je veličina oka mrežnog utega u rasponu od 70 do 79 mm ili čija veličina oka je u rasponu od 80 do 99 mm osim ako se čitava gornja polovica prednjeg dijela takve mreže sastoji od pokrova mrežnog materijala pričvršćenog direktno na gornjoj uzici (plutnji) mreže, širi se prema stražnjem dijelu mreže za najmanje 15 oka mrežnog utega i sastoji se od materijala romboidnih oka mrežnog utega kod kojeg veličina niti jednog oka ne smije biti manja od 140 mm;
6.
svaku povlačnu mrežu s gredom čija je veličina oka mrežnog utega u rasponu od 70 do 79 mm ili čija veličina oka je u rasponu od 80 do 99 mm osim ako se čitava gornja polovica prednjeg dijela takve mreže sastoji od pokrova mrežnog materijala pričvršćenog direktno na gornjoj uzici (plutnji) mreže, širi se prema stražnjem dijelu mreže za najmanje 30 oka mrežnog utega i sastoji se materijala romboidnih oka mrežnog utega kod kojeg veličina niti jednog oka nije smije biti manja od 180 mm;
7.
svaku pridnenu povlačnu mrežu osim povlačnih mreža s gredom čija je veličina oka mrežnog utega u rasponu od 80 do 99 mm osim ako je pokrov utega kvadratnog oka veličine oka od najmanje 80 mm uključen u takvu mrežu u skladu s uvjetima utvrđenim u članku 7. Uredbe (EZ) br. 850/98;
8.
svaku pridnenu povlačnu mrežu za koju je na bilo koji način osim ušivanja u mrežu u prednjem dijelu vreće pričvršćena vreća čija je veličina oka mrežnog utega manja od 100 mm.
Članak 3.
Bilješka 6. Priloga I. Uredbi (EZ) br. 850/98 ne primjenjuje se na područje ICES-a VII.a.
Članak 4.
Ova Uredba stupa na snagu dvadesetog dana od dana objave u Službenom listu Europskih zajednica.
Uvjeti iz članka 2. primjenjuju se od 1. siječnja 2001.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 17. studenoga 2000.

Labels: 20
6